b'\n_START_ARTICLE_\nEtenduse juht\n_START_PARAGRAPH_\nEtenduse juht ehk inspitsient on etenduse tehniline juht. Ta vastutab teatris etenduse \xc3\xb5igeaegse toimumise ja l\xc3\xa4biviimise ning proovide k\xc3\xa4igus omandatud tehnilise ja kunstilise taseme eest._NEWLINE_Etenduse juht on tihedas koost\xc3\xb6\xc3\xb6s nii kunstilise (lavastaja, kunstnik, n\xc3\xa4itlejad) kui tehnilise personaliga (lavat\xc3\xb6\xc3\xb6lised, rekvisiitorid, riietajad, \xc3\xb5mblejad, butafoorid jt). Etenduse juht allub trupijuhile ja kuulub teatri loomingulisse kollektiivi. Etenduse juhi korraldustele alluvad t\xc3\xb6\xc3\xb6 k\xc3\xa4igus k\xc3\xb5ik, kes on antud lavastusega seotud \xe2\x80\x93 n\xc3\xa4itlejad ja etendust teenindav personal otseselt, etendust ettevalmistav personal alajuhtide kaudu.\n_START_SECTION_\nAjalugu\n_START_PARAGRAPH_\nK\xc3\xb5ige vanem ja k\xc3\xb5ige kauem kestnud teatritegemise s\xc3\xbcsteem on selline, et lavastust organiseerib inimene, kes on selles ise osaline. \xc3\x9cks esimesi kordi, kui mainiti inimest, kelle \xc3\xbclesandeks on etenduse valmimist organiseerida, p\xc3\xa4rineb 16. sajandist. Vastavad \xc3\xbclesanded v\xc3\xb5ttis tihti enda peale lavastuse esin\xc3\xa4itleja._NEWLINE_Kui lavaefektide ja tehniliste lahenduste koordineerimine muutus keerulisemaks, tekkis vajadus neutraalse k\xc3\xb5rvalseisja j\xc3\xa4rele, kes suudaks k\xc3\xb5iki lavastuse aspekte koordineerida. Selleks sai etenduse juht. _NEWLINE_19. sajandi l\xc3\xb5pupoole hakkas etenduse juhi t\xc3\xb6\xc3\xb6 kujunema selliseks, nagu see on praegu. Inspitsiendi t\xc3\xb6\xc3\xb6\xc3\xbclesannetest kadus l\xc3\xb5plike otsuste tegemine kunstilistes k\xc3\xbcsimustes, mis kandus \xc3\xbcle lavastajale ning suurenes vastutus etenduse l\xc3\xa4biviimise eest.\n_START_SECTION_\nProoviperioodil\n_START_PARAGRAPH_\nIga konkreetse lavastuse k\xc3\xa4ek\xc3\xa4igu eest, alates selle repertuaariv\xc3\xb5tmisest kuni mahakandmiseni, vastutab antud lavastuse juurde kinnitatud etenduse juht. Etenduse juht on lavastaja otsene abiline k\xc3\xb5iges, mis puudutab uuslavastuse v\xc3\xa4ljatoomist, proovide k\xc3\xa4iku ning etenduste edaspidist l\xc3\xa4biviimist. Etenduse juhi \xc3\xbclesandeks on luua k\xc3\xb5ik temast olenevad eeltingimused nii lavastuse proovide kui ka etenduste l\xc3\xa4biviimiseks. Etenduse juht osaleb k\xc3\xb5igil temale kinnitatud ja lavastusega seotud t\xc3\xb6\xc3\xb6koosolekutel ning osaleb esimesest lugemisproovist alates lavastuse v\xc3\xa4ljatoomise protsessis. Etenduse juht peab tagama proovide toimumiseks k\xc3\xb5ik vajaliku vastavalt lavastaja n\xc3\xb5udmistele. Iga proovi l\xc3\xb5pus koosk\xc3\xb5lastab etenduse juht lavastajaga edasise t\xc3\xb6\xc3\xb6plaani. Koost\xc3\xb6\xc3\xb6s produtsendi, lavastaja ja trupijuhiga koostab etenduse juht esietenduseni toimuvate proovide t\xc3\xa4pse ajagraafiku, kus peavad olema n\xc3\xa4idatud proovide algus, lavaproovide algus, valgus- ja muud tehnilised proovid, kontrolletendused jm olulised etapid. Samuti koosk\xc3\xb5lastab etenduse juht juhtkonna ja t\xc3\xb6\xc3\xb6r\xc3\xbchma vahel vajalikud muudatused proovide graafikus ja teatri t\xc3\xb6\xc3\xb6plaanis.\n_START_SECTION_\nEnne etendust\n_START_PARAGRAPH_\nEnne etenduse algust kontrollib laval dekoratsioonide ja rekvisiitide n\xc3\xb5uetekohast paigutust ning valvelauas olevast registreerimisraamatust n\xc3\xa4itlejate ja etendust teenindava personali kohalolekut. V\xc3\xb5tab enne etenduse algust \xc3\xbchendust n\xc3\xa4itlejatega ning annab korralduse publiku m\xc3\xa4rkideks.\n_START_SECTION_\nEtenduse ajal\n_START_PARAGRAPH_\nAlates etenduse algushetkest kuni selle l\xc3\xb5puni allub kogu tegevus teatrimajas etenduse juhile. Sel ajal peavad k\xc3\xb5ik teatrimajas viibijad tema korraldusi t\xc3\xa4itma ja veelgi enam ilma inspitsiendi korralduseta ei tohi enamik teatrimajas (ja eriti laval) tehtavaid tegevusi aset leida. T\xc3\xa4psed etenduseaegsed kohustused varieeruvad etenduseti. Etenduse juht koordineerib vastavalt tekstiraamatule ja t\xc3\xa4psele ajagraafikule etenduse k\xc3\xa4iku olenevalt etenduse spetsiifikast. Ta annab ja vahendab m\xc3\xa4rguandeid heli-, valgus-, lavatehnikute ja teiste vahel.'